Haarniska

Haarniska on suojaava vaatetus, joka tyypillisesti suojaa sotilaita haavoittumiselta taistelutilanteissa ja sodankäynnissä.

Varhaisimmat ihmiset valmistivat suojuksensa eläinten turkiksista, nahoista, luista ja hampaista. Niitä seurasivat materiaaleina puu, luonnonkuiduista tehdyt kankaat ja metallit, etenkin pronssi ja rauta.Woosnam-Savage & Hall 2001, s. 6–8. 

Puhuttaessa haarniskoista tarkoitetaan usein keskiajan eurooppalaisten ritarien tai japanilaisten samuraiden haarniskoja. Nykyaikana sotilaiden suojavaatteet valmistetaan synteettisistä kuiduista kuten kevlarista.

 Haarniskatyyppejä 
Pehmeitä haarniskoja on valmistettu eläinten nahoista ja monikerroksisista kankaista. Kovia haarniskoja on valmistettu sarvesta, kovetetusta nahasta, puusta ja metallista. Rengashaarniskassa on yhteen punottuja metallisia renkaita. Levyhaarniska koostuu metallilevyistä, jotka on kiinnitetty toisiinsa sisäpuolelta nahkaremmeillä. Suomuhaarniskan levyt on kiinnitetty allaolevaan kankaaseen. Lamellihaarniskassa kapeat sidotut levyt muodostavat toisiinsa limittyviä rivejä. Kyrassi on yhtenäinen rintapanssari. Kypärä on haarniskan irrallinen päätä suojaava osa.Woosnam-Savage & Hall 2001, s. 10–11.

 Historia 
 Varhainen historia 
Ihminen on pehmeäihoinen mutta aggressiivinen laji, jonka on täytynyt suojata kehonsa haavoittuvimpia kohtia villieläimiltä ja toisilta ihmisiltä. Varhaisimmat ihmiset valmistivat suojuksensa eläinten turkiksista, nahoista, luista ja hampaista. Niitä seurasivat materiaaleina puu, luonnonkuiduista tehdyt kankaat ja metallit, etenkin pronssi ja rauta.

Egyptin yhdistymisen jälkeisiltä vuosisadoilta ei ole säilynyt tietoa haarniskojen käytöstä, vaan soturit käyttivät suojautumiseen lehmännahkaista kilpeä ja kankaasta tehtyä kypärää. Vuosien 1500–1200 eaa. välisenä aikana käytettiin pronssista suomuhaarniskaa kehon suojana, ja esimerkiksi faarao Ramses II:ta sodassa esittävässä korkokuvassa faarao on pukeutunut täysimittaiseen suomuhaarniskaan. Tutankhamonin haudasta löydettiin nahkainen ja pehmustettu hihaton kyrassi, jollaisia egyptiläinen jalkaväki käytti.Woosnam-Savage & Hall 2001, s. 12–15.

Varhaisimmat todisteet haarniskoista armeijojen käytössä ovat peräisin Sumerista Mesopotamiasta kolmannelta vuosituhannelta eaa. Kypäriä tehtiin kuparista ja pronssista, ja sotilaiden viitoissa oli ilmeisesti metallisia nastoja.Woosnam-Savage & Hall 2001, s. 16–19.

Heettiläiset käyttivät vuosien 1500–1200 eaa. välillä ilmeisesti suomuhaarniskoja ja rautakypäriä. Merikansojen soturit on kuvattu pukeutuneeksi kankaasta valmistettuihin suojuksiin ja metallikypäriin.Woosnam-Savage & Hall 2001, s. 20–21.

Assyrialaiset olivat mahdollisesti ensimmäisiä, jotka käyttivät koko vartalon peittävää haarniskaa. Assyrialaisten lamellaarihaarniska oli kyrassi, jossa oli pieniä yhteen nauhoitettuja pronssilevyjä.Woosnam-Savage & Hall 2001, s. 22–23.

Varhaiset kiinalaiset käyttivät suojuksissaan sarvikuonon nahkaa ja lakkaa. Mulperipuusta tehdystä paperista valmistettu kiinalainen haarniska pystyi pysäyttämään nuolen. Lamellaarihaarniskoja on löydetty kiinalaisista haudoista vuodelta 1400 eaa., ja myös rengashaarniskoja käytettiin.Woosnam-Savage & Hall 2001, s. 32–33.

Euroopassa
Kreikan mykeneläisiltä tunnetaan pronssinen Dendran levyhaarniska noin vuodelta 1400 eaa.Woosnam-Savage & Hall 2001, s. 24–25. Kreikkalaisten hopliittien haarniskassa oli kypärä sekä rinta- ja selkälevyt tai kyrassi.Woosnam-Savage & Hall 2001, s. 28–29. Etruskien haarniskassa oli pieniä metallilevyjä toisiinsa nauhoitettuna.Woosnam-Savage & Hall 2001, s. 31. Rengashaarniskaa kehittivät Euroopassa mahdollisesti ensimmäisinä keltit joskus 500-luvulla eaa.Woosnam-Savage & Hall 2001, s. 26–27. Skyyttisoturit käyttivät suomukyrassia 300-luvulla eaa.Woosnam-Savage & Hall 2001, s. 30.

Antiikin roomalaiset valmistivat monenlaisia haarniskoja nahasta, pronssista ja raudasta. Lorica hamata oli hihattoman takin muotoinen rengashaarniska. Lorica squamata oli suomuhaarniska, joka puettiin kankaisen tai nahkaisen aluspaidan ylle. Lorica segmentata valmistettiin 24 erillisestä pronssi- tai rautalevystä, jotka yhdistettiin sisäpuolelta nahalla.Woosnam-Savage & Hall 2001, s. 34–37. Myös gladiaattorinäytösten esiintyjät käyttivät monenlaisia haarniskoja.Woosnam-Savage & Hall 2001, s. 38.

Keskiajalla
Varhaiskeskiajan haarniskat perustuivat usein roomalaisten haarniskoihin. Rengashaarniskoja käytettiin edelleen, mutta suurista metallipaloista tehdyistä levyhaarniskoista luovuttiin.Woosnam-Savage & Hall 2001, s. 40–41.

Rengashaarniskatakki oli vielä 1100-luvullakin yleisin haarniska Euroopassa. Se puettiin toppatakin eli gambesonin tai aketonin päälle. Haarniska suojasi myös kämmenselän. Kypärät kehittyivät peittämään kasvot kokonaan.Woosnam-Savage & Hall 2001, s. 46–47. Rengashaarniska suojasi viilloilta mutta ei pystynyt pysäyttämään nuolta tai peistä. Rikkoutuneet renkaat aiheuttivat myös tulehduksia haavoihin tunkeutuessaan. Tämän vuoksi Euroopassa alettiin viimeistään 1190-luvulla käyttää levyhaarniskoja. Niiden käyttö yleistyi 1200-luvulla, ja samalla jalkasuojat ja käsivarsien suojat kehittyivät.Woosnam-Savage & Hall 2001, s. 48–51.

1300-luvulla levyhaarniska syrjäytti rengashaarniskan. Vuonna 1377 alkaneen satavuotisen sodan aikana levyhaarniskat kehittyivät torjumaan entistä tappavammat aseet kuten pitkäjousen ja varsijousen sekä miekat ja rautanuijat. Myös sotahevoset suojattiin metallilevyillä. Levyhaarniskan tekniikka saavutti huippunsa 1400-luvulla. Teräksinen levyhaarniska suojasi nyt soturin täydellisesti päästä varpaisiin. Haavoittuvimmat kohdat olivat kainalot ja nivuset, jotka täytyi jättää liikkuviksi ja siten vähemmän suojatuiksi.Woosnam-Savage & Hall 2001, s. 52–66.

Keskiaikainen rengashaarniska painoi 13 kilogrammaa ja italialainen 1400-luvun levyhaarniska 26–32 kilogrammaa. Keskiaikainen levyhaarniska oli joustava ja kohtalaisen kevyt kantaa. Haarniskan paino jakautui tasaisesti ympäri kehon, ja sen käyttäjät olivat harjoitelleet jo pojasta asti. Haarniskoitu soturi pystyikin nousemaan helposti hevosen selkään ilman apua. Haarniskan suurin ongelma oli sen vaarallinen kuumeneminen taistelun aikana, mikä saattoi aiheuttaa kuolemia.Woosnam-Savage & Hall 2001, s. 70–71. Turnajaisissa käytetyt haarniskat olivat paksumpia ja kömpelömpiä kuin sodassa käytetyt.Woosnam-Savage & Hall 2001, s. 80–81.

Keskiajan tärkeimmät haarniskanvalmistuskeskukset olivat Pohjois-Italiassa ja Etelä-Saksassa, sillä näillä seuduilla saatiin haarniskojen valmistuksessa tarvittua vesivoimaa Alpeilta. Haarniskojen kaksi päätyylisuuntaa olivatkin italialainen ja saksalainen tyyli. Italian tärkein valmistuskeskus oli Milano. Saksan tärkeimmät valmistusalueet olivat Kölnin seutu sekä Nürnbergin, Landshutin ja Innsbruckin seudut. Italian ja Saksan ulkopuolella haarniskoja valmistettiin myös joissain keskuksissa Ranskassa, Espanjassa, nykyisessä Belgiassa, Lontoossa, Prahassa, Krakovassa ja Ruotsin Arbogassa.Woosnam-Savage & Hall 2001, s. 86–87.

Japanissa
Japanilainen 700-luvun haarniska tanko tehtiin rautalevyistä. Sen korvasi mantereelta omaksuttu lamellaarihaarniska keiko, jota käyttivät ratsusotilaat. Heian-kauden lopulla vuonna 1185 käytössä oli lamellihaarniska o yoroi, joka koostui useasta osasta. Yksinkertaisempaa do-maru-haarniskaa käyttivät jalkamiehet. Hienoimmat haarniskat olivat samuraiden käytössä. Kun portugalilaiset toivat Japaniin tuliaseet 1540-luvulla, joistain haarniskoista alettiin tehdä paksumpia. Haarniskoista luovuttiin Japanissa 1800-luvulla kun länsimaiset sotilasunivormut korvasivat ne.Woosnam-Savage & Hall 2001, s. 92–95.

Muualla maailmassa
Mongolipäällikkö Tšingis-kaanin ratsumiehet käyttivät haarniskaa vain harvoin. Haarniskat valmistettiin yleensä kovetetusta nahasta, joskus raudasta.Woosnam-Savage & Hall 2001, s. 100. Amerikassa intiaanien kehon suojukset tehtiin puuvillasta tai nahasta.Woosnam-Savage & Hall 2001, s. 96. Afrikassa haarniskat olivat harvinaisia, eikä esimerkiksi sudanilaisten kangashaarniskoista ollut hyötyä brittien konekiväärejä vastaan 1800-luvun taisteluissa.Woosnam-Savage & Hall 2001, s. 102–103.

Keskiajan jälkeen
Tuliaseiden kehittyessä tappavammiksi haarniskoista jouduttiin 1600-luvulta alkaen tekemään paksumpia. Samalla niistä tuli raskaampia ja epämukavampia käyttää, joten lisäsuojaus kohdistettiin päähän ja keskivartaloon.Woosnam-Savage & Hall 2001, s. 88. Haarniskojen käyttö väheni edelleen 1700-luvulla, joskin kypäriä käytettiin yhä, ja rintapanssareita käytettiin aina 1880-luvulle asti raskaan ratsuväen suojuksena.Woosnam-Savage & Hall 2001, s. 104–109.

Nykyaikaisten suojavaatteiden materiaaleja ovat keinotekoiset kuidut, jotka ovat erittäin lujia.

Lähteet

Viitteet

Aiheesta muualla

 Kustaa Vilkuna : "Mies on lustuissa lujempi". Muinaissuomalaisten sotisopa, Hakkapeliitan joulu, 01.12.1938, s. 66, Kansalliskirjaston digitaaliset aineistot


Luokka:Seulonnan keskeiset artikkelit